Itävallan sisäministeri Wolfgang Sobotka ja Saksan sisäministeri Thomas de Maizière syyttävät Välimerellä toimivia vapaaehtoisjärjestöjä siitä, että nämä toimivat yhteistyössä ihmissalakuljettajien kanssa, saksalainen Deutsche Welle kirjoittaa. Vastaavia syytöksiä on esitetty aiemminkin, mutta ei näin merkittävältä taholta. Vapaaehtoisjärjestöt kiistävät syytökset.

– Meidän täytyy estää niin sanottujen auttajien pääsy Libyan aluevesille poimimaan pakolaisia suoraan ihmissalakuljettajilta, Sobotka kertoi.

De Maizièren mukaan vapaaehtoisjärjestöt sulkevat paikannuslähettimensä ja ilmoittavat valoilla ihmissalakuljettajille määränpään, jonne tuoda ihmisiä.

Vapaaehtoisjärjestöt tyrmistyneitä ministerien puheille

Vapaaehtoisjärjestöt eivät niele ministerien syytöksiä. Sea Watchin tiedottaja Theresa Leisgangin mukaan yhä useampi vapaaehtoisjärjestön alus Välimerellä merkitsee vähemmän hukkuneita.

Vapaaehtoisjärjestöt ovat Italian hampaissa. Italia vastaanottaa suurimman osan Välimerellä matkaavista siirtolaisista ja turvapaikkaa hakevista. Italia laati vapaaehtoisjärjestöille uuden tiukan ohjeistuksen. Lisäksi maa on uhannut EU-maita jakamalla maahan tulleille ihmisille väliaikaisen matkustusviisumin, joka takaisi oikeudet liikkua mihin tahansa Schengen-maahan.

Kreikan puolustusministeri Panos Kammenos on aiemmin ehdottanut samanlaista viisumien jakoa Egeanmerellä velloneen pakolaiskriisin aikana.

Italia korostaa, ettei maa haluaisi käyttää näin järeitä keinoja, mutta maa vastustaa tiukasti Dublin-sopimusta. Sopimuksen mukaan EU-maahan tulleen turvapaikanhakijan tulee anoa turvapaikkaa ensimmäisestä EU-maasta.

Saksan vihervasemmistolta sapiskaa sisäministerille

Saksan oppositiopuolueista vasemmistopuolue Die Linken mukaan Saksan hallituksen tulisi itse huolehtia meripelastuksista, mikäli hallitus ei hyväksy vapaaehtoisjärjestöjen toimia Välimerellä. Vihreät ovat yhtä lailla eri mieltä de Maizièren lausunnoista. Vihreät pitävät sisäministerin ulostuloa vihamielisenä pakolaisia kohtaan.

Myös Saksan hallituspuolue SPD on ripittänyt de Maizièrea. SPD:n puheenjohtaja Martin Schulz sanoo, ettei halua Välimeren muuntuvan joukkohaudaksi.

Henri Alakylä